তাহিরপুরে ইউএনওর হাতে ব্যবসায়ী লাঞ্ছিত হওয়ার প্রতিবাদে ঝাড়– ও জুতা মিছিল করেছে এলাকাবাসী। এবং এ ঘটনাকে কেন্দ্র করে ইউএনওর অপসারণের দাবি তুলেছেন বিক্ষুদ্ধ ব্যবসায়ী ও এলাকাবাসী। গতকাল রোববার দুপুরে উপজেলা সদরে ওই মিছিলটি বের হয়। ভুক্তভোগী ব্যবসায়ী বেলায়েত হোসেন জানান, উপজেলা নির্বাহী কর্মকর্তা পূর্ণেন্দু দেব তার নিজ বাসার পাশে ব্যাট খেলার মাঠে তাকে ডেকে নেন। এরপর অটো রাইছ মিলের পাশে বালু রাখার কাজে বাধা দেয়া হয়েছে কি না জানতে চেয়ে উপজেলা নির্বাহী কর্মকর্তা বেলায়েতকে চর থাপ্পর মারতে থাকেন। এদিকে ব্যবসায়ী বেলায়েতকে চড়-থাপ্পর মেরে লাঞ্ছিত করার খবর জানাজানি হলে বাজারের ব্যবসায়ী ও স্থানীয় লোকজন ক্ষুদ্ধ হয়ে রোববার দুপুরে ইউএনওর অপসারণের দাবিতে ঝাড়– ও জুতা মিছিল বের করেন। মিছিলটি সদর বাজার এবং উপজেলা সদরের গুরুত্বপূর্ণ সড়ক প্রদক্ষিণ করে উপজেলা পরিষদের সামনে এক প্রতিবাদ সমাবেশে মিলিত হন। প্রতিবাদ সমাবেশে বক্তব্য রাখেন উপজেলা পরিষদ চেয়ারম্যান কামরুজ্জামান কামরুল, উপজেলা সদর ইউপি চেয়ারম্যান বোরহান উদ্দিন, উপজেলা আওয়ামী লীগের সহসভাপতি আলী মর্তুজা ও ঘটনার শিকার ব্যবসায়ী বেলায়েত হোসেন প্রমুখ। ব্যবসায়ী বেলায়েত হোসেন বলেন, ইউএনও আমাকে অন্য লোক দিয়ে ডেকে নিয়ে প্রথমে জানতে চেয়েছেন কোন দিকের মিলটি আমার, এরপর তিনি জানতে চান আমি বালু রাখার কাজে বাধা দিয়েছি কিনা, আমি বাধা দেইনি বলার সঙ্গে সঙ্গেই তিনি আমাকে উপজেলার বিভিন্ন দফতরের কর্মকর্তা-কর্মচারী জনপ্রতিনিধি ও লোকজনের সামনে এলোপাতাড়ি চর থাপ্পর মারতে থাকেন। তিনি আরও বলেন, আমি ২০ বছর ধরে ব্যবসা করি কারো সঙ্গে কোনো দিন খারাপ আচরণ করিনি কিন্তু আমার তো পরিবার পরিজন আছে, আমার আর মানসম্মান রইল কই? এ ব্যাপারে বক্তব্য জানতে গতকাল রোববার বিকালে উপজেলা নির্বাহী কর্মকর্তা পূর্ণেন্দু দেব বলেন চর তাপ্পরের মতো কোন ঘটনা ঘটেনি। একটি ভুলতথ্যের কারণে কিছুটা সমস্যা হয়েছিল যা স্থানীয় ভাবে সমাধান হয়েছে। জানতে চাইলে জেলা প্রশাসক মো. আবদুল আহাদ বলেন, তাহিরপুরের ইউএনওর ব্যাপারে এরকম একটা অভিযোগ শুনেছিলাম। ইউএনও জানিয়েছেন একটা ভুল বোঝাবুঝি হয়েছিল। তা সমাধান হয়ে গেছে।